ΔΕΛΤΙΟ ΤΥΠΟΥ

**Ημερίδα Διάχυσης Αποτελεσμάτων του Ευρωπαϊκού έργου Linguacuisine** (<https://linguacuisine.com/>), στο πλαίσιο του προγράμματος Erasmus+, οργανώνεται από την ερευνητική ομάδα DAISSy-Digital Ambient Intelligence Social Systems του Ελληνικού Ανοικτού Πανεπιστημίου, εταίρο του έργου Linguacuisine, συντονιστής του οποίου είναι το Newcastle University της Αγγλίας. Η Ημερίδα θα πραγματοποιηθεί στις **20 Οκτωβρίου 2018, ώρα 16:00-22:00,** στο ξενοδοχείο **Electra Hotel Athens**, Ερμού 5, Αθήνα.

Το έργο Linguacuisine προάγει την **ισότητα της πρόσβασης και της συμμετοχής στη μάθηση**, με έμφαση στην **ανάπτυξη ψηφιακών και γλωσσικών δεξιοτήτων**. Χρησιμοποιώντας μια συνδυαστική εκπαιδευτική μεθοδολογία, που προωθεί την εκμάθηση ξένης γλώσσας, τον ψηφιακό γραμματισμό και την διαπολιτισμική επικοινωνία μέσα από τη γαστρονομία, βοηθά στην κοινωνική ένταξη και τον μη αποκλεισμό, ειδικότερα, ατόμων χωρίς ή με ελάχιστες ψηφιακές δεξιότητες, ενώ παράλληλα ενισχύει τη δημιουργία **online ψηφιακών κοινοτήτων** με κοινό τόπο τη μαγειρική. Επιπλέον στόχος του έργου είναι η **δημιουργία εφαρμογών για Android και iPhone** για τη συγγραφή ψηφιακών συνταγών και την εκμάθηση έξι επίσημων γλωσσών της ΕΕ καθώς και η **ανάπτυξη συστήματος πιστοποίησης για την ψηφιακή ικανότητα των χρηστών**.

Στόχος της Ημερίδας είναι η διάχυση των αποτελεσμάτων του έργου στο ευρύ κοινό και η πρόσκληση σε συζήτηση για την καινοτόμα χρήση της ψηφιακής τεχνολογίας στη μαθησιακή διαδικασία και την ανάπτυξη των ψηφιακών δεξιοτήτων μέσα από δημιουργικές δραστηριότητες.

Για περισσότερες πληροφορίες σχετικά με το ερευνητικό έργο της ομάδας DAISSy μπορείτε να επισκεφτείτε την ιστοσελίδα: <http://daissy.eap.gr/en/>